*Projekts*

LATVIJAS REPUBLIKAS MINISTRU KABINETS

2019.gada \_\_.\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Grozījumi Ministru kabineta 2017. gada 4. jūlija noteikumos Nr. 397 “Noteikumi par starptautiskas uzņēmumu grupas pārskatu par katru valsti”**

*Izdoti saskaņā ar likuma*

*“Par nodokļiem un nodevām”*

*7.panta ceturto daļu, 15.panta devīto daļu*

*un 18.1 panta trešo daļu*

Izdarīt Ministru kabineta 2017. gada 4. jūlija noteikumos Nr. 397 “Noteikumi par starptautiskas uzņēmumu grupas pārskatu par katru valsti” (Latvijas Vēstnesis, 2017, 138. nr.) šādus grozījumus:

1. Papildināt 2.3. apakšpunktu aiz vārda “euro” ar vārdiem “vai līdzvērtīgu summu attiecīgajā valūtā, ja mātes uzņēmuma rezidences valsts vai teritorija nodokļu vajadzībām atrodas ārpus euro zonas”.

2. Izteikt 7. punktu šādā redakcijā:

“7. Valsts ieņēmumu dienests apstrādā pārskatā iekļauto informāciju, ievērojot sekojošus nosacījumus:

7.1. pārskatā iekļautā informācija var tikt izmantota, lai izvērtētu augsta līmeņa transfertcenu riskus un citus riskus, kas saistīti ar maksājamo nodokļu bāzes samazināšanu un peļņas novirzīšanu, tostarp, lai izvērtētu risku, ka starptautiskas uzņēmumu grupas dalībnieki neievēro piemērojamo transfertcenu tiesisko regulējumu, un, ja nepieciešams, lai veiktu atbilstošu ekonomisko un statistisko analīzi;

7.2. pārskatā iekļautā informācija var tikt izmantota detalizētākai informācijas izpētei par starptautiskas uzņēmumu grupas transfertcenu noteikšanas kārtību vai citiem nodokļu jautājumiem nodokļu kontroles pasākumu laikā, kuru rezultātā iespējams veikt arī atbilstošas korekcijas starptautiskas uzņēmumu grupas sastāvā esošās vienības ar nodokli apliekamajā bāzē;

7.3. neskatoties uz šo noteikumu 7.2. apakšpunktā minēto, pārskatā iekļautā informācija nevar tikt izmantota par pamatu:

7.3.1. lai noteiktu transfertcenu atbilstību tirgus cenai (vērtībai);

7.3.2. katra kontrolēta darījuma detalizētas transfertcenu analīzes aizstāšanai;

7.3.3. nodokļu maksātāja ar nodokli apliekamās bāzes koriģēšanai.”

3. Aizstāt 13. punktā vārdus “Eiropas Savienībā” ar vārdiem “Latvijas Republikā”.

4. 21. punktā:

aizstāt 21.2. apakšpunktā vārdus “maksājumus, kas saņemti no citām starptautiskās uzņēmumu grupas sastāvā esošajām vienībām un ko uzskata” ar vārdiem “no citām starptautiskās uzņēmumu grupas sastāvā esošām vienībām saņemtos maksājumus, kas tiek uzskatīti”,

aizstāt 21.2.1. apakšpunktā vārdus “saistītām vienībām” ar vārdiem “starptautiskas uzņēmumu grupas sastāvā esošām vienībām”.

Ministru prezidents A. K. Kariņš

Finanšu ministrs J. Reirs